Zima još zapravo nije gotova i možda je u ovoj kiši teško razmišljati o festivalskoj sezoni, ali lineupovi većih festivala polako se zaokružuju. Jučer je, na primjer, objavljeno da će na glavnoj pozornici INmusica s retrospektivom karijere Apocalypso Now nastupiti Darko Rundek.

“Bit će još imena, program još nije do kraja kompletiran, ali glavna su već objavljena”, rekao nam je Zoran Marić, pokretač i organizator 12. izdanja festivala koji će se održati od 19. do 21. lipnja na zagrebačkom Jarunu. Neka od tih, već poznatih glavnih imena su Kings of Leon, Arcade Fire, Kasabian, Flogging Molly…

Neka od najjačih imena u industriji

“Mi uvijek imamo jasno profilirane kriterije. To je prije svega da na INmusicu inzistiramo na kvalitetnim autorskim bendovima. Orijentirani smo na taj način. Nemamo EDM. Preferiramo autorsku, bendovsku glazbu, iako, naravno, cijenimo i kvalitetne elektronske izvođače. Nama je taj autorski koncept bitan i u tom bazenu izvođača se pokušava složiti najbolji mogući program sukladno rasporedu turneja tih izvođača”, priča Marić.

Osim nabrojanih headlinera, na ovogodišnjem INmusicu između ostalog će nastupati i izvrsni britanski dvojac Slaves, beogradski Repetitor i Alt J, Michael Kiwanuka te Public Service Broadcasting.”Trudili smo se složiti što kvalitetniji program, mislim da smo u tome uspjeli. Program INmusica spada među pet ili deset najboljih u Europi, što je iznimno dostignuće u usporedbi sa svim drugim velikim festivalima. A i s obzirom na to da je INmusic najmanje skup. U samom konceptu festivala, u smislu uređenja i organizacije, neće biti bitnih promjena”, rekao je Marić.

Najjeftiniji događaj svoje vrste u Europi

Early bird ulaznice već su rasprodane. Trodnevne festivalske ulaznice trenutno koštaju 399 kuna i mogu se kupiti na festivalskom webshopu i službenim prodajnim mjestima. Za desetak dana cijena ulaznice skočit će na 449 kuna. Marić kaže kako je s tim cijenama INmusic uvjerljivo najjeftiniji festival svoje vrste u Europi.

“Iznimno je teško u takvoj konkurenciji dobiti ovakav program. Uz sve to, svi ti festivali uživaju veliku financijsku i logističku podršku sredina u kojima se održavaju. Poznata je priča da je pozicija Exit festivala dosta bolja od pozicije INmusica jer oni kao državni projekt Srbije dobiju milijun eura podrške”, kaže Marić.

Očekuju da da će festival biti rasprodan

Dodaje da je, s obzirom na cijenu, reakcija i strane i domaće publike fantastična. Uz cijenu i prijašnja iskustva, Marić kaže da ima pravo očekivati rekordnu posjetu. “Vjerojatno nije isključeno da bude rasprodan, tako da bi hrvatska publika trebala promijeniti svoje navike da ulaznice kupuje u zadnji tren”, kaže.

Za prošlogodišnje izdanje festivala na Jarunu je izgrađena 30-metarska replika Teslinog tornja. Marić kaže da toranj ostaje kao trajna instalacija i to kao landmark festivala. “Time radimo posvetu ljudskom stvaralaštvu”, kaže Marić.